Eileen Caddy

Nyisd meg lelked ajtaját

Eileen Caddy

Nyisd meg lelked ajtaját

Meditációs gondolatok az év minden napjára

Szerkesztette és válogatta: David Earl Platts

Budapest, 2025

A mű eredeti címe:

Opening Doors Within

A mű eredetileg a Findhorn Press gondozásában jelent meg.

ISBN 978-963-291-707-8

© Eileen Caddy, 1986

© Bioenergetic Kiadó Kft., 2003

Második kiadás, 2009

Változatlan utánnyomás, 2025

Fordította: Dobrocsi László

Kiadja a Bioenergetic Kiadó Kft.

Felelős kiadó: Schneider Gábor

Felelős szerkesztő: Ruttkay Helga

Tartalom

Előszó

Január

Február

Március

Április

Május

Június

Július

Augusztus

Szeptember

Október

November

December

Előszó

Eileen Caddy első alkalommal 1953-ban kapott személyes útmutatást a lelke mélyén megszólaló, és az általa a bennünk élő Istennek nevezett forrásból származó finom, belső hangtól.

Ezek az évek során kapott egyszerű tanítások szellemi, lelki igazságokat, látomásokat tárnak fel, és rávilágítanak annak titkára, hogy miképpen élhetünk boldogabb, tartalmasabb, teljesebb életet. Eileen Caddy útmutatásai szolgálnak ihlető forrásául a Findhorn Alapítvány (Findhorn Foundation) néven ismertté vált szervezetnek, az Észak-Skóciában található nemzetközi spirituális közösségnek és holisztikus nevelési központnak.

Ez a könyv lelki, szellemi értékeinkről, vagyis a szeretetről, az örömről, békéről, háláról és a harmóniáról szól. A kötetben újra és újra felbukkannak ezek az értékek, és más témákkal együtt végigvonulnak a könyv lapjain, mivel, Eileen útmutatásának szavaival élve, „lépésről lépésre, finom tapintattal, és nagy szeretettel haladok egyre tovább és tovább, és eközben szüntelenül felhívom figyelmed az élet igazán fontos dolgaira, amíg ezek végül valódi részeddé nem válnak, és benned tovább élve és munkálva otthonra nem találnak lelkedben.”

Ez az öröknaptár egyszerű és közvetlen megfogalmazásban az év minden napjára lelki sugalmazású, gyakorlati és ösztönző útmutatást tartalmazó üzeneteket kínál, és javaslatokat ad a mindennapi szellemi gyarapodáshoz és fejlődéshez.

A napi üzeneteket elolvashatjuk reggel, ébredés után, hogy meghatározott irányba tudjuk terelni az előttünk álló napot. Családtagjaink naponta felváltva felolvashatják azokat reggeli közben, az asztalnál ülve. Az üzenetek napi meditációink alapjául is szolgálhatnak. Este pedig, elalvás előtt újra elolvasva őket, segíthetnek abban, hogy az eltelt napra visszatekintve azt a kellő megvilágításban láthassuk.

Használja bármilyen módon is ezeket a tanításokat, szívlelje meg, és napról napra, évről évre vigye magával őket, amíg „ezek végül valódi részeddé nem válnak, és benned tovább élve és munkálva otthonra nem találnak lelkedben”; amíg csendes, tapintatos, és szeretetteljes munkájukkal „meg nem nyitották lelked ajtajait”.

David Earl Platts

A Findhorn alapítványról

Napjainkban ez a közösség egy eleven, lüktető, nagy érdeklődésre számot tartó és egyre bővülő, fejlődő hely, amelynek belső és külső életéhez körülbelül 500 ember kapcsolódik valamilyen módon aktívan. Lehetőség van rá, hogy a látogatók részt vegyenek a közösség mindennapi életében vagy a Findhorn Alapítvány által kínált sokféle foglalkozásokon. Bővebb felvilágosításért a következő címre lehet írni:

The Accommodation Secretary

Findhorn Foundation, Cluny Hill College, Forres, Scotland IV36 0RD[1]

1. 1 A „Findhorn Foundation, Scotland” cím beírásával lehet eljutni az Alapítvány honlapjára. (A ford.)

Január

Lelki szemeim előtt megjelent egy tál étel, amely a hóba volt letéve; a tál körül sok madár és más állat lábnyomát láttam, akik azért mentek a tálhoz, mert tudták, hogy élelmet találnak benne. És a következő szavakat hallottam:

Nem élhetsz egyedül csak kenyérrel. Gyere Hozzám, hogy lelki táplálékot és éltető erőt kaphass – feltöltöm lelked, és ha már felfrissültél, megújultál, és teljes elégedettség tölt el, elbocsátalak.

Január 1.

Erősítsd meg szívedet, és azzal a tudattal lépj az új esztendőbe, hogy igazán csodálatos évnek nézel elébe. Gondolj arra, hogy minden a lehető legjobban fog alakulni. Én meg tudom mondani, hogy milyen nagyszerű lesz ez az év. Ha azonban nem fogadod el hálával teli szívvel, amit mondok, és nem várod a legeslegjobbat azért, mert hitedet és bizalmadat a Szavamba helyezted, azok a legjobb dolgok nem fognak bekövetkezni. Segítened kell, hogy bekövetkezhessenek. Ragaszkodnod kell csodálatos ígéreteimhez, és hinned kell bennük. Nem elég csak az eszeddel hinni, hanem az ösztönöddel kell hinned, azzal a belső értelmeddel, amely Tőlem, a Mindenhatótól származik. Képzelj el Engem, amint előtted haladok, előkészítve számodra az utat, és lehetővé téve a látszólag lehetetlent. Csak a legeslegjobb, a tökéletes lehet a jutalma azoknak a lelkeknek, akik igazán szeretnek Engem, és Engem tesznek mindenben az első helyre.

Január 2.

Ne aggódj, amiért kezdetben csak kicsiny lépéseket tudsz tenni a spirituális élet felé. Minden szép és jó dolog apró kezdetekkel indul. Az erős és hatalmas tölgy pici makkocskából fejlődik. Egyetlen kicsiny magból a legcsodálatosabb növények, virágok szökkennek szárba. A szeretet apró magja elég ahhoz, hogy sok élet megváltozzon. A hitből és a lélekből táplálkozó egyetlen gondolatmagból sok-sok csoda jöhet létre. A kicsiny dolgok megnőnek, kiterebélyesednek. Légy hálás az élet minden apró dolgáért; később, ahogy ezek egyre jobban feltárulnak, mindegyikért külön-külön is hálás leszel, és háládat szavakkal és tettekkel fogod kifejezni. Hagyd, hogy ami belül van, kívül is kifejezhesse magát. Soha ne felejtsd el, hogy a hálás szív egyben nyílt szív is, és Nekem is sokkal könnyebb dolgom van, ha a szív, amelyben munkálnom kell, és amelynek révén meg kell nyilvánulnom, kellően nyitott. Adj hálát mindenért, és hálád kifejezéséről soha ne feledkezz meg, mert csak így munkálhatok benned és általad állandóan, folyamatosan, és csak így tudom létrehozni a mindenkit szolgáló csodáimat és dicsőségeimet.

Január 3.

Amikor szeretsz, szeress teljes szívedből, és soha ne félj kimutatni szeretetedet. Szereteted olyan legyen, mint egy nyitott könyv, amelyet minden lélek elolvashat. A szeretet a legcsodálatosabb dolog a világon, engedd hát, hogy a benned lévő isteni szeretet szabadon áramoljon. A szeretet nem vak, hanem a szeretett lélekben a legjobbat látja, és ezért a legjobbat hozza elő belőle. Soha ne válaszd ki azt, akit szeretni fogsz. Egyszerűen tartsd nyitva a szíved, és áramoljon szereteted egyformán minden lélek felé. Ha így teszel, akkor az Én isteni szeretetemmel szeretsz, amely olyan, akár a nap, amely mindenkire ugyanúgy süt. A szeretetet soha nem szabad csaphoz hasonlóan megnyitni és elzárni. A szeretet soha nem kizárólagos, soha nem birtokló. Minél inkább hajlandó vagy megosztani azt, annál nagyobbá válik. Ha ragaszkodsz hozzá, el fogod veszíteni. Engedd el hát, és meglátod, ezerszeresen fog visszatérni hozzád, örömet és áldást hozva mindenkire, aki osztozhat benne.

Január 4.

Mit jelent számodra a hit szerinti élet? Mi jelenti neked a biztonságot? Az emberek? A bankszámlád? Vagy ez a biztonság szilárdan Bennem, Uradban-Istenedben, a benned lévő isteni természetben gyökeredzik? Szánj időt ennek átgondolására, és a kétely legkisebb árnyéka nélkül tudni fogod, pontosan miben is rejlik hited és biztonságod. Képes vagy arra, hogy örömmel és félelem nélkül nagy lépést tegyél életedben minden látszólagos külső biztonsági támasz nélkül? Amikor tudod, hogy valami helyes, habozás nélkül meg tudod tenni? Képes vagy-e bizalommal beletenni kezedet az Én kezembe, és azt mondani, „legyen a Te akaratod szerint!”, de nemcsak mondani, hanem teljes szíveddel és lelkeddel ezt is érezni? És képes vagy-e megtenni azt a bizonyos lépést az ismeretlen felé, és hajlandó vagy-e elfogadni mindent, következzék bármi is? A hit felépítésének egyetlen módja, ha megteszed az első kicsiny, határozatlan és botladozó lépéseket, majd egyre nagyobbakat lépsz, míg hited olyan erőssé nem válik, hogy már hatalmas ugrásokkal is bele mered vetni magad az ismeretlenbe, mert tudod, hogy én mindig ott vagyok veled.

Január 5.

Hajlandó vagy megváltozni? Szánj időt az elcsendesedésre, és légy nagyon őszinte magadhoz. Önelégültnek, önteltnek érzed magad? Úgy érzed, helyes, ha mások változnak, de a te életed teljesen rendben van? Ha ezt érzed, akkor itt az ideje, hogy tarts egy igazi tavaszi nagytakarítást, és hogy gondolkodásodat, sőt egész életedet a feje tetejére állítsd, és tüzetesen átvizsgálj mindent, amit bennük találsz. Amikor ezt végrehajtottad, ne kezdjél el mindent válogatás nélkül visszapakolni, hanem csak azt tedd vissza, amivel teljesen meg vagy elégedve, ami a legtökéletesebb, és amire igazán szükséged van. Minél üresebb vagy belül, annál jobb, mivel így helyet tudsz adni az újnak. Én akkor tudok belépni, amikor nincs semmid, és teljesen üresnek érzed magad. Ne csüggedj, amikor úgy érzed, hogy mindentől meg vagy fosztva. Hívjál Engem, és én a királyságot adom neked. Semmit nem tagadok meg azoktól a lelkektől, akik igaz alázattal és szeretettel az Én segítségemet és útmutatásomat szomjúhozzák.

Január 6.

Soha ne irigyeld másoktól a spirituális fejlődést vagy eredményeiket. Ébredj tudatára, hogy te is képes vagy ugyanazt elérni. Ennek érdekében azonban tenned kell valamit, az nem elég, ha csak ülsz, és sorsod fölött keseregsz. Minden lélek elérheti a magasságokat. Minden lélek rátalálhat a Velem való közvetlen kapcsolatra. Minden lélek élhet Velem, beszélhet Velem, ha igazán akarja, és ha elfogadja ennek lehetőségét. Hinned kell, hogy ez lehetséges, és akarnod kell elérni – ha így teszel, minden bizonnyal sikerülni fog. Nem kell rá egy egész életen át várni; valójában semmit nem kell várni. Egy szempillantás alatt megváltozhatsz, ha ezt az utat választod. Az egyik percben még ott élsz a régi világodban, de a következő pillanatban már a dicsőséges új életet élvezheted. Ez ilyen gyorsan, egyik pillanatról a másikra megtörténhet – nem kell hozzá a legkisebb erőfeszítést sem tenned, csupán erős vágyakozásra, elhatározottságra, és megingathatatlan hitre, mély meggyőződésre van szükséged. Miért nem próbálod ki, és miért ne hagynád, hogy Békém és Szeretetem eltöltse lelked, és körbefonja lényed?

Január 7.

Soha, semmikor ne zárd be szíved és értelmed. Soha ne félj az újtól, az idegentől, a hagyományostól eltérő dolgoktól. Légy felkészülve arra, hogy hallgatsz az ösztönödre, a belső sugallatra, ami esetleg valamilyen olyannyira új dolgot tár föl számodra, amelynek még talán se formája, se anyaga nincs, és amit így neked kell majd szavakba burkolni. Lehet, hogy ezen az úton az intellektuális büszkeség hátránynak bizonyul, és az igazság elérésének igazi akadályát jelenti majd. Itt most nem az intellektusra van szükséged, hanem a belső sugallatra, és az ösztönös megérzésre. Az intellektus kívülről jön, a sugallat és az ösztön pedig belülről fakad, ezért semmiféle külső dologgal nem befolyásolható. Jöjjön a tudásod belülről; meríts mindabból, amellyel lelkedben rendelkezel. El fogsz ámulni, hogy mi mindent találsz önmagadban. A belső forrás határtalan, mert Belőlem ered, és én határtalan vagyok, ezért mindaz, ami Belőlem származik, határtalan és örök.

Január 8.

Mi az, amit a tudatodban tárolsz? Én csakis a legjobbat, a legkiválóbbat akarom neked. Ha saját szabad akaratodból a kevésbé jót választod, és azt magadhoz veszed, és megelégszel a második legjobbal, az ellen semmit nem tudok tenni. Soha ne félj elvárni a legjobbat. Soha ne érezd úgy, hogy méltatlan lennél a legjobbra, vagy hogy nincs jogod arra. Én mondom neked, hogy a legjobb az igaz örökséged, de arra igényt kell tartanod; el kell fogadnod, és el kell várnod. Fogadd el, a tiéd, ez az Én ajándékom a számodra. Elfogadod-e teljes, hálatelt szívvel, vagy visszautasítod? A hamis alázatosság ne akadályozzon meg abban, hogy elfogadd, ami jog szerint a tiéd; és ne csupán elfogadd, hanem büszkélkedjél vele, és adj örök hálát érte! Becsüld meg, mint legféltettebb kincsedet, és figyeld, amint életedben valóra válnak a csodák – a legcsekélyebb kétely nélkül tudnod kell, hogy tiéd mindenem, amim van.

Január 9.

Azok a lelkek, akik Bennem lakoznak, akiknek lénye az Én világosságomban és szeretetemben él, és mozog, tökéletesen védve vannak minden romboló, pusztító erőtől. Ezért ne engedd, hogy a világ gondjai, bajai, vagy embertársaid sanyarú körülményei megtörjenek. Ha megtörsz, nem tudsz segíteni, mert te magad is része leszel annak a káosznak és zűrzavarnak, amelyben a világ vergődik. Ahogy a világon egyre sűrűbbé válik a sötétség, úgy kell a te belső világosságod hatalmának és erejének növekednie, hogy le tudd küzdeni a nehézségeket, és meg tudd mutatni az élet és a fény örökkévalóságát. Semmit ne engedj be lelkedbe, ami negatív, és ami elhomályosítja a fényt, hanem engedd, hogy a fény lángolva lobogjon benned. A belső fényt semmilyen külső erővel nem lehet kioltani – az mindörökre fényesen égni fog, alakuljon bárhogy is a világ sorsa. A saját élő példádon keresztül segíthetsz fénnyé változtatni a sötétséget. Mindig legyél kapcsolatban Velem, és Én legyek az, aki minden lehetséges módon sugallatot jelent számodra.

Január 10.

Tanuld meg, hogy minden kérdésre a választ magadban, a lelkedben keresd. Fordíts időt a csendes gondolkodásra, és találd meg a választ a csendben. Soha ne ess kétségbe, ha az nem jön azonnal. Egyszerűen csak várj Rám, és tudd, hogy mindig a szükséges pillanatban jövök, tökéletes összhangban a teremtés egészének ritmusával. Amikor az élet kerekei csikorognak, milyen könnyű is kétségbe esve összecsapni a kezeidet, és megfutamodni a nehézségek elől, ahelyett, hogy szembenéznél a feladatokkal, és engednéd, hogy a nyugalom és a bizalom legyen erős támaszod. Mielőtt bármi mást tennél, keresd az Én akaratomat. Ha igazán szeretsz Engem, az Én akaratomat akarod majd végrehajtani, mert a szeretet csak arra vár, hogy mindent megtehessen a Szeretett lényért. Ezért, ha meghallod lelked mélyén szelíd, lágy hangomat, kövess mindenben, amit Én kérek tőled az Irántam való szereteted kimutatásáért. Tudd, hogy én soha nem foglak cserbenhagyni, és elpártolni sem fogok tőled soha. Tudd, hogy csak a lehető legjobb származik mindenből, amit az Én kedvemért teszel.

Január 11.

Sokféle út lehetséges, de mindegyikük egyazon cél felé tart. A cél elérésének mindig megvan az egyszerű, és a nehéz módja. Van egyenes út, és van kerülőút, amely a főutakon és mellékutakon keresztül vezet el a célhoz. Mindig személyes döntés kérdése, hogy ki melyiket választja. Teljesen szabadon választhatod meg saját utadat. Ezért keresd és kövesd azt, még ha a végén ráébredsz is, hogy mennyi időt fecséreltél el a kerülő úton, amikor pedig olyan könnyen mehettél volna az egyenes úton is. Tudod, hogy merre tartasz, és mit csinálsz? Úgy érzed, hogy a megfelelő helyen vagy, és ki vagy békülve magaddal? Fontos, hogy kutasd a saját szíved, és megtaláld ezekre a kérdésekre a választ, mert nem fogod tudni a legjobbat kihozni magadból, ha nem érzed azt, hogy a téged megillető helyen vagy, és azt csinálhatod, amiről tudod, hogy örömmel és szeretettel csinálnád.

Január 12.

Amikor egy járni tanuló kisgyermek elesik, nem bátortalanodik el, hanem újra lábra áll, és mindaddig próbálkozik, amíg el nem sajátítja a járás művészetét. Ugyanígy van ez a spirituális élettel is. Soha, semmikor ne engedd, hogy látszólagos vereségek eltántorítsanak a szellemi ösvényen való továbbhaladástól. Ha elesel, egyszerűen kelj fel, szedd össze magad, és próbálkozz újra! Ne hagyd magad az önsajnálatban feküdni, és ne mondogasd, hogy nem bírod tovább folytatni, és hogy az élet milyen nehéz. Mindig érezned kell azt a tökéletes belső bizonyosságot, hogy amennyiben egyszer ráléptél a szellemi útra, akkor el is fogod érni az út végén lévő célt, és még az úton felbukkanó akadályok sem fognak ebben meggátolni téged. Látni fogod, hogy a csendben egyedül eltöltött idő szellemi feltöltődést jelent, és segít, hogy rendületlenül és szilárdan szembe tudjál nézni az előtted lévő nehézségekkel. A reggelente Velem eltöltött idő ezért hozzásegít, hogy megerősítsd lelked, és felkészülj mindenre, amit az előtted álló nap hozhat.

Január 13.

Hit nélkül nem tudod bejárni ezt a szellemi utat. Bizalom nélkül nincs szeretet, és szeretet nélkül üres az élet. Tárd ki szíved, áramoltasd a szeretetet, és ne törődj azzal, hogy a felszínen esetleg mennyire nehéznek tűnik az élet. Emelkedj fölül külső körülményeiden, és juss el abba a világba, ahol minden maga a fény, a békesség, ahol minden tökéletes, és nincs elkülönülés. Neked kell választanod, hogy megteszed-e ezt, és ha ezt választottad, akkor meg kell tenned. Ne engedd, hogy bármilyen külső tényező nyomasztó súlyával nehezedjen rád. Lásd meg a rosszban a jót, a sötét felhők mögül kivillanó tündöklő ezüstös fényt, és összpontosítsd figyelmed erre a ragyogásra, mígnem a sötét felhő egészen el nem tűnik. Tanulj meg szárnyalni, mint a pacsirta, s törj egyre feljebb, magasabbra, dicsőítő és hálaadó énekeket zengve. Ne kösd magadat a világ áramlataihoz, hívságaihoz, az élet anyagiasságához. A Szellem útjai azok, amelyek igazán számítanak. Kezdjél máris a Szellem szerint élni, és a Szellem útjain járni.

Január 14.

Az életben oly sok csodálatos dolog van, amivel foglalkozni lehet, de te személy szerint miben vagy a legjobb? Keresd meg azt a dolgot, amely a legközelebb áll hozzád, és aztán rajta, foglalkozz vele, és leld benne örömöd! Ne pazarolj időt és energiát arra, hogy vágyakozol valami más után, vagy valahol máshol kívánsz lenni más lehetőségek közepette. Tudatosítsd magadban, hogy pontosan a megfelelő helyen vagy a megfelelő időben, és azért vagy ott, hogy egy adott célnak megfelelően egy adott feladatot láss el. Ezért igyekezz minden erőddel ezt a feladatot ellátni, és végezd azt szeretettel és örömmel. Lásd, hogy az élet milyen örömteli lehet, és nemcsak a magad, hanem a körülötted lévő minden lélek számára is. Amíg nem adsz meg minden tőled telhetőt az egésznek, a teljességnek, addig ne is reménykedj abban, hogy annak a teljességnek a része lehetsz. Ha elválasztod magad tőle, benned sem lesz teljesség. Mennyire mély megelégedettséget fogsz majd érezni akkor, amikor pontosan azt teszed, amit tenni kell, és amikor azt az egésznek, mindenkinek a hasznára teszed!

Január 15.

Miért nem lazítasz? Engedd el magad, és hadd, hogy Én vegyem át az irányítást, mert minél több idegesség és feszültség van jelen életedben, annál kevesebbet tudsz végrehajtani feladataid közül. Miért nem engeded el magad, hogy együtt lélegezhess a természettel, együtt áramolhass az árral, és egyszerűen, természetesen és örömmel tehesd mindazt, mit tenned kell? Miért ne élvezhetnéd az életet, miért kellene komor elhatározottsággal végighaladnod rajta, kényszerítve magadat, hogy csupa olyan dolgot végezz, amiben semmi öröm vagy szeretet nincsen? Az élet csodálatos, amikor összhangban vagy vele, és már nem állsz ellen semminek. Miért kellene mindent a saját magad részére bonyolulttá tenni? Miért ne tehetnéd a mai napot egy különleges nappá, és miért ne láthatnád mindenben a legeslegjobbat? Adj hálát mindenért. Élvezz mindent úgy, ahogy azt igazából élvezni kell. Azt akarom, hogy élvezd az életet. Kezdd azzal, hogy meglátod magad körül a természet szépségét, és észreveszed majd, hogy az egyik csodálatos dolog elvezet a másikhoz, míg végül egész életed maga lesz a csoda és az öröm.

Január 16.

Ha bármikor kétséged támad afelől, hogy megtegyél-e valamit, vonulj vissza, csendben merülj el gondolataidban, és várjál Rám; soha ne kapkodj, és soha ne cselekedj az Én áldásom nélkül. Mindig tudd, merre tartasz, és akkor nem fogsz eltévedni az úton; ezért fontos, hogy mielőtt továbblépnél, várjál, amíg megkapod Tőlem a zöld jelzést, az engedélyt utad folytatására. A csendes elmélkedés, és a Reám való várakozás nem elvesztegetett idő. A helyes cselekvéssel sok-sok időt tudsz megtakarítani; nem úgy a kapkodással, amikor türelmetlenséged helytelen cselekedetre sarkall, és emiatt vissza kell menned a már megtett úton, hogy jóvátehesd mindazt, amit zabolázatlan elhamarkodottságodban tettél. Amikor tudod, hogy valami helyes, ne késlekedj azonnal véghezvinni azt. Amikor azonban a bizonytalanságnak akár csak a leghalványabb érzése is felüti fejét, akkor kell várni, várni, várni, egészen addig, amíg a cselekvés előtt a dolgok teljesen ki nem tisztulnak előtted.

Január 17.

Az élet imádság nélkül üres és értelmetlen, mert az ima révén az éned magasabb rendű részével való egyesülés tárja fel számodra annak a ragyogó életnek a teljességét, amely a te igazi örökségedet jelenti. Legyenek imáid meggyőzőek, építő jellegűek, és adj hálát mindenért, amit kapni fogsz, még mielőtt imádkoznál érte. Miközben imádkozol, érezd az egységet, a közös összetartozást az élet egészében, ahol nincs elkülönülés, mert minden egyet alkot. Az ima mindent egyesít, mindent együvé von össze, és tökéletes egységet hoz létre. Beszélj Hozzám, és figyelj Rám! Soha ne fecsérelj időt arra, hogy ezért, azért, vagy amazért könyörögsz Hozzám, mert ez nem igaz imádság. A könyörgés elkülönülést, elszigetelődést hoz, Én pedig azt akarom, hogy mindig egységet hozz létre. Mi egyek vagyunk. Én benned vagyok; nem kell, hogy kívül keress Engem. Én mindig itt vagyok, és arra várok, hogy felismerj Engem. Ismerd fel most egységünket; Én benned, és te Bennem.

Január 18.

Tőled függ, hogy a mai napot eddigi életed legcsodálatosabb napjává teszed-e helyes hozzáállásoddal és támogató, pozitív gondolataiddal. Tekintsd a mai napot úgy, mint az Én napomat, amelynek minden percét áthatja áldásom, és lásd, amint a maga igaz tökélyében tárul fel előtted, a csalódottság legkisebb zavaró gondolata nélkül. Miért kellene csalódnod bármiben is, amit a mai nap hozhat? Ne felejtsd el, hogy napod teljesen a te irányításod szerint fog alakulni. Ura vagy a helyzetnek, ezért tőled függ, mit tár fel számodra. Ha problémával állsz szemben, tudd, hogy van megoldása, és soha ne hagyd, hogy a probléma maga alá gyűrjön. Tekintsd azt lépcsőfoknak, kihívásnak, és a megoldás önként kínálkozik majd. Soha, soha ne engedd, hogy a probléma irányítson téged. Az irányítást neked kell kezedben tartani. Erőfeszítést kell tenned, hogy pozitívan gondolkozz, hogy merj nagyot gondolni, és el tudd képzelni a sikert. És aztán figyeld, ahogy lépésről lépésre valóra válik.

Január 19.

Nem remélheted spirituális fejlődésedet, amíg fel nem vagy készülve a változásra. Lehet, hogy a változások kezdetben apró mozzanatok formájában jelentkeznek, de ahogy haladsz egyre tovább és tovább az új felé, úgy lesznek ezek a változások is egyre erőteljesebbek, mélyrehatóbbak és elevenebbek. Esetenként teljes felfordulásra, zűrzavarra van szükség ahhoz, hogy egy teljesen új életmód kialakulhasson. De bámulatos, hogy mennyire hamar hozzá lehet szokni a változáshoz, amennyiben megvan a bátorságod, és meg vagy győződve róla, hogy a bekövetkező változások mind a legeslegjobb cél érdekében történnek. Legyen mindig célod a tökéletesség. Állandóan nyújtózz ki egyre jobban, egyre messzebb. Érd el a látszólag lehetetlent is. Mindig növekedjél bölcsességben és megértésben, és soha, egyetlen percig se légy megelégedve a mozdulatlansággal. Mindig van valami megtanulni való. Mindig akad az életben valami új és csodálatos, ami felfedezésre vár – tágítsd ki hát tudatodat és képzeletedet, és teremts helyet bennük az új dolgok számára. Járj nyitott szemmel, fogékonyan mindenre, hogy ne mulassz el semmit.

Január 20.

Mindenem, amim van, a tiéd, ha megtanulod, hogy az első dolgokat az első helyre kell tenned. Időt kell azonban szánnod rá, hogy átvizsgáld szívedet, és megtudd, mit teszel életedben az első helyre. Ne feledkezz meg arról, hogy Előlem semmit nem tudsz elrejteni, ezért legyél teljesen őszinte és becsületes saját magadhoz. Többet jelent-e az Értem végzett munkád mindennél, avagy hajlamos vagy-e azt a háttérbe tolni, és csak akkor végrehajtani az Én akaratomat, amikor kedvet érzel hozzá, és úgy gondolod, hogy az megfelel célodnak? Ha így van, akkor az első dolgokat nem az első helyre teszed. Csodáim és dicsőségeim létrehozása érdekében csak akkor tudok szabadon munkálni benned és általad, ha mindent kiszolgáltatsz, átadsz nekem. Ez a kiszolgáltatás ne legyen tessék-lássék, félszeg vagy éppen félelemmel terhes. Amikor adsz valamit, azt add teljes szívedből, igazi szeretettel és örömmel, és ne érezz semmiféle megbánást. Tudd, hogy a tőled kapott ajándékot Én úgy fogom felhasználni, ahogy kell, az Én megbecsülésemre és dicsőségemre és az egésznek, mindenkinek a hasznára.

Január 21.

Kezdd a napot hálaadással! Légy tudatában, hogy milyen nagyon áldott vagy, és hogy az Én áldásaim szüntelenül elhalmoznak téged. Mit sem számít, hogy tegnap mennyire voltál hálátlan; csak az számít, hogy most miként érzel. Hagyd magad mögött a múltat, és ne pazarolj időt arra, hogy múltbéli hibáidon rágódsz; egyszerűen tanulj belőlük, majd lépj tovább, élvezd az életet, és állandóan adj hálát mindenért. Amikor hálás vagy, és méltányolod az élet minden jóságát és szépségét, a szeretet szabadon áramlik benned és általad. Amikor azonban elmulasztod a hálaadást, és nem méltányolod a Tőlem kapott szép és tökéletes ajándékokat, megfakulsz, sebezhetővé válsz. Erőt vesz rajtad az aggódás, és már nem törődsz embertársaiddal. Ezen a helytelen magatartáson úgy lehet a leggyorsabban változtatni, ha elkezdesz mások helyett gondolkodni, és az egészért, mindenkiért élni, és mindenkinek adni. Látni fogod, hogy a saját éned és az önmagadért való aggódás háttérbe szorul majd, és teljesen jelentéktelenné válik. Miért nem változtatsz most rögtön?

Január 22.

Hagyd abba a szabadonfutást, kapcsolj sebességbe, és kezdj valamit az életeddel. Sok feltárandó terület vár rád, miért nem kezdesz hát hozzá felderítésükhöz? Soha ne félj kilépni az ismeretlenbe, az újba. Bátran indulj neki az útnak, és útközben mindig a legjobb dolgokra számíts. Az élet nagyon érdekes és izgalmas, de ahhoz, hogy ezt megtapasztalhasd, hajlandónak kell lenned tántoríthatatlan hittel és bizalommal belevetni magad az újba. Hadd legyek Én az állandó vezetőd és társad. Sok-sok dolog van, amely csak arra vár, hogy feltárhassa magát előtted, ha már készen állsz az útra. Ehhez a kalandos élethez azonban kellően föl kell szerelkezned. Mielőtt nekivágsz a kalandnak, létfontosságú dolgokat kell megtanulnod. A két legalapvetőbb dolog, amit el kell sajátítani, az engedelmesség és a fegyelem. Ezért kell magadat próbáknak alávetni. Ne légy türelmetlen, amikor keresztül kell menned ezeken a próbákon, hanem légy hálás, amiért te lettél kiválasztva ennek a szellemi, spirituális útnak a követésére.

Január 23.

Miért halasztanál későbbre valamit, ami már most isteni örökséged? Én benned vagyok, közelebb, mint a lélegzet, közelebb, mint a kezeid és lábaid. El tudod ezt fogadni? Vagy még mindig kétségeid vannak efelől, és kíváncsi vagy, hogy vajon lehetséges-e mindez? Ezt mindenkinek saját magának kell éreznie. Mások elmondhatják újra és újra, de amíg te nem vagy hajlandó tényként elfogadni, és megismerni ennek csodáit, mások szava nem sokat használ. Vagy talán csak egy szép álom az egész, amely egy nap valósággá válhat. Mennyi idő elvész a kételkedéssel és a hitetlenkedéssel! Csak ha már ismered az igazságot, akkor tehet az igazság szabaddá. Az nem elég, ha csak hallasz, beszélsz vagy olvasol róla. Az igazságnak benned kell élnie, mozognia, léteznie. Ha ez így van, akkor képes téged felszabadítani, és akkor megismerheted a szív, az értelem és a szellem szabadságának igaz jelentését.

Január 24.

Ne másoknál keresd a segítséget, hanem önmagadban, lelked mélyén, és meg fogod találni. A válaszért mindig menj el a Forráshoz, és ne elégedj meg semmivel, ami másodkézből való, vagy ami nem a legkiválóbb. Legalulról kezdve, és fölfelé haladva teljesen megtisztulsz, és új életedet olyan tömör sziklaalapokra építheted, amelyeket semmi és senki nem ingathat meg vagy pusztíthat el. Ha az alapjaid már épek és erősek, gond nélkül folyamatosan egyre több mindent építhetsz rájuk. Ügyelj arra, hogy az alapjaid Bennem, a Szellem útjában gyökerezzenek, ne pedig a világ útjaiban, mert azok ma még megvannak, de holnapra már eltűnnek. Élj és mozogj Bennem, helyezd teljes lényedet Énbelém. Hadd, hogy békém és szeretetem megtöltsön, és magába zárjon. Erősítsd meg a szíved mély szeretetben, büszkeségben és hálában, és töltsön el a tökéletes béke, amint végrehajtod az Én akaratomat, és járod az Én útjaimat.

Január 25.

A vágyálmoknak ne legyen helyük ebben a spirituális életben. Ez az élet egy nagyon is valóságos, gyakorlati élet, amely tele van izgalmas dolgokkal és várakozással. Tudd, hogy a lehetetlen lehetségessé válik. Várd, hogy a csodák egymás után megjelenjenek, egyszerűen csak azért, mert te az Én isteni törvényeim szerint élsz, és kifejezésre juttatod őket. Amikor az Én törvényeim szerint élsz, bármi bármikor megtörténhet, mert összhangban vagy a magasabb erőkkel, és a tudatosság magasabb szintjét használod. Egy vagy az Egyetemes Szellemmel, Velem. Amikor nem válunk külön, és egyként munkálkodunk, akkor nincs olyan dolog, ami ne volna lehetséges. Hangolódj tehát Rám. Kezdd minden napodat azzal, hogy összhangba kerülsz Velem azáltal, hogy csendben vagy, és megtalálod azt a belső békét és nyugalmat, amit semmi nem rombolhat szét. Az érzékeny hangszert fel kell hangolni, mielőtt játszani kezdenek rajta. Neked akkor hogyne kellene fölhangolnod magad mindennap, mielőtt színre lépsz, és eljátszod a saját szólamodat az élet zenekarában?

Január 26.

Nem tudod kialakítani az új életedet, ha továbbra is belemerülsz a régibe. Az újszülött csecsemő nem maradhat az anyjához kötözve. A köldökzsinórt el kell vágni, hogy önálló lénnyé válhasson. Így van ez a spirituális élet esetében is. Ha már ráléptél a szellemi ösvényre, és elhatároztad, hogy a Szellem útjait fogod járni, végleg szakítanod kell régi életmódoddal. Nem lehetsz ott egyszerre mindkét világban. A választás a tiéd. És ha választottál, később már ne vond vissza a döntésedet. Haladj előre! Lehet, hogy amikor a haladás útja kínkeserves, vágyakozol a „régi szép napok” után, és vissza akarsz fordulni a régi életed felé. Ebben az életben nem lehet visszafordulni. A csecsemő nem tud visszabújni anyja méhébe, amikor elkezdődnek számára az élet megpróbáltatásai. A kiscsibe sem tud visszahúzódni a tojásba, amelyből kibújt, és a pillangó szintén nem élheti át újra a bábállapotot. Az élet nem haladhat visszafelé. Előrefelé kell haladnia, előre, szüntelenül csak előre.

Január 27.

Érzed-e, hogy amit teszel, ahogy élsz, és ahogy gondolkozol, segítheti, avagy hátráltathatja a világ sorsának jobbra fordulását? Lépj ki a káosz és a zavar, a pusztítás és a rombolás keltette örvényből, és figyelmedet kezdd most mindjárt a körülötted lévő világ csodáira és szépségére összpontosítani! Adj hálát mindenért. Áldj meg minden lelket, akivel kapcsolatba kerülsz. Hagyj fel azzal, hogy a legrosszabbat keresed az emberekben, a dolgokban és a körülményekben – keresd bennük mindig a legjobbat. Önmagadon belül te egy piciny világ vagy. Amikor kicsiny világod legmélyén béke, harmónia, szeretet és megértés uralkodik, ez kisugárzik a körülötted lévő külső világba is. Amikor ez a kisugárzás már érezhető, megtetted az első lépéseket, hogy segíthess a világ helyzetének jobbításában.

Január 28.

Miért nem próbálsz hallgatni azokra a megfoghatatlanul finom belső hangokra, amelyek csak a tökéletes csendben hallhatók, amikor összhangban vagy a Szellem rezdüléseivel? Ebben a tökéletesen békés állapotban az egész életed megváltozik, és mély belső békesség és nyugalom árad szét lelkedből. Eggyé válsz az élet egészével. Magasztosnak, ihletettnek, világossággal telinek érzed magad, mert egész lényedet elönti az Én isteni fényem. Nem az értelmeddel értesz, hanem a magasabb tudatoddal és a szíveddel. Többé már nem csak önmagadnak élsz. Énedről tökéletesen megfeledkezel, és életeddel szeretetet és szolgálatot nyújtasz embertársaidnak. Csak amikor adsz, akkor találod meg azt a csodálatos belső örömet és boldogságot, amelyet semmi és senki nem képes elvenni tőled. Az öröm forrása a szolgálat, a szolgálat pedig a felajánlásból fakad. Ajánld fel magad Nekem és az Én szolgálatomra most, és érezd, amint ennek nyomán lelked kitágul.

Január 29.

Készen állsz arra, hogy változtass az elképzeléseiden és a gondolkodáson? Fel vagy készülve, hogy fenntartások nélkül elfogadj valami újat? Vannak lelkek, akik rugalmasak, és a változtatást, és az új elfogadását a legnagyobb könnyedséggel képesek végrehajtani, míg másoknak ugyanaz nagy nehézségeket jelent, és életükben gondot és feszültséget gerjeszt. Vagy éppen mozdulatlansághoz vezet, amely csaknem ugyanannyira rossz. Bátornak kell lenned, új utakra kell lépned, új, és még felderítetlen vizekre kell evezned, de félelmet nem szabad érezned. Én vezetlek téged azokra az új és felderítetlen vizekre, és nem hagyom, hogy bármilyen baj érjen. Fogadj el Engem állandó vezetődnek és társadnak. Senki nem kért téged arra, hogy vezető nélkül merészkedjél azokra a felderítetlen vizekre. Én vagyok a te vezetőd, és soha nem hagylak magadra. Tökéletesen bízz Bennem! Ha az út göröngyös, ne félj; ha veszélyes, ne törődj vele. Én végig foglak vezetni rajta. De nem szabad elfelejtened, hogy engedned kell, hadd vegyem át Én az irányítást, és nem állhatsz ellen!

Január 30.

Igazi örömet találsz a munkában, amit végzel, és abban az életben, amelyet élsz? Valódi büszkeséggel tölt el a nem egyszerűen csak jól, hanem tökéletesen végzett munka? Idegenkedsz mindentől, amit hitványul vagy lélektelenül végeznek? Annyira bele adod lelkedet-szívedet abba, amit végzel, és annyira tudatában vagy annak, hogy mindent Nekem, az Én tiszteletemre és dicsőségemre teszel, hogy nem elégít ki semmi, amit mások nem ugyanilyen odaadással tesznek?

Ez így van rendjén. Soha nem szabad megelégedned a lélektelenül, kedvetlenül, öröm nélkül végzett munkával. Kivétel nélkül mindent végezz örömmel és szeretettel, kezdve a legunalmasabb munkától egészen a valóban létfontosságú munkákig. Ügyelj arra, hogy mindenben, amit vállalsz, a hozzáállásod helyes legyen, hogy a megfelelő rezgések hassák át mindazt, amivel foglalkozol. Ha így teszel, meglátod, élvezni fogod minden tevékenységedet.

Január 31.

Fokozd tudatosságodat, és ébredj rá, hogy kortalan vagy. Fiatal vagy, mint az idő, és öreg, mint az örökkévalóság. Amint most már teljesen és dicsőségesen az örök jelenben élsz, mindig olyan fiatal vagy, mint a jelen. Szellemben és igazságban folytonosan újjászületsz. Ebben a spirituális életben nem maradhatsz mozdulatlan, mert mindig van valami új és izgalmas tanulni- és tennivaló. Amikor a várakozás állapotában élsz, megőrzöd éberséged és fiatalságod. Az élet akkor veszti el minden szikráját, pezsgését és lendületét, amikor az elme öreggé és színtelenné, unalmassá válik. Amikor elméddel már nem tudsz megérteni új igazságokat, ülj csöndesen és fokozd tudatosságodat, hangolódj rá a végtelen Egyetemes Szellemre, válj eggyé vele, Velem, és képes leszel mindent megérteni. Tartsd tudatodat, szellemedet éber állapotban, és akkor soha nem öregszel meg. A fiatalság forrása a tudatosságod; az életöröm jelenti az életelixírt.

Február

Hegymagasságú hullámokat görgető, szilajon tajtékzó, dühöngő tenger jelent meg lelki szemeim előtt. De azt is láttam, hogy a víz felszíne alatt csodálatos béke és nyugalom honolt. És a következő szavakat hallottam:

Keresd és találd meg lelked mélyén a tökéletes, mindenen felülemelkedő békét, és ha megtaláltad, őrizd is meg, történjék bármi a külső világban.

Február 1.

Miben hiszel? Hiszel-e Bennem? Hiszel-e abban, hogy képes vagy Velem élni és beszélgetni? Hiszed-e azt, amikor a Velem tökéletesen összeforrt és egységben lévő lelki életedet éled, hogy az életed működik, hogy teljesen valóságos életet élsz, és hogy annak nincs egyetlen olyan területe sem, ahol ez az életmód ne működne? Fordíts időt mindazon dolgoknak a rendszerezésére és felmérésére, amikben hiszel, és mindenek felett, tanulj meg ezek szerint élni. Nagyon sok olyan lélek van, akik elmulasztják a gyakorlatba átültetni ezt az életmódot. Beszélnek róla, de még saját maguknak és a világnak sem bizonyították, hogy az működik, és hogy amikor mindenben felismersz Engem, és hívsz Engem, és amikor az Én segítségemet kéred, akkor életedben minden kezd a helyére zökkenni. Ha engedelmeskedsz a lelked mélyén megszólaló finom, lágy hangomnak, egy szépséges virághoz hasonlóan te magad is kezdesz majd megnyílni, és látni fogod az élet igazán valóságos és csodálatos arcát.

Február 2.

Sok a tennivaló, de meg kell tanulnod a helyes irányba terelni energiáidat, és nem szétforgácsolni őket azzal, hogy egyszerre sokféle tevékenységbe kapsz bele. Az energiákat könnyen el lehet aprózni, és hogy ez ne történhessen meg, önfegyelemre van szükség. Rá kell találnod arra a területre, amit művelni akarsz, és aztán haladj rajta egyenesen előre, s ne érezz kísértést, hogy még száz és egy különböző dologban kipróbáld magad. Szükséged van a változatosságra, és rugalmasnak kell lenned, de ez nem jelenti azt, hogy szét kellene forgácsolni az energiádat. Sokkal jobb, ha egyféle dolgot tanulsz meg, és azt tökéletesen végzed, mintha sokféle tevékenységbe vetnéd bele magad, és mindegyiket csak rosszul, felületesen tudnád végezni. Kérlek, ne legyél olyan, aki sokféle dologba belekontárkodik, hanem törekedjél a tökéletességre mindenben, amit elvállalsz. Legyél hajlandó tanulni, és soha ne érezd, hogy mindenre tudod a választ. Mindig vannak tanulni való új dolgok. Tanuld meg jól végezni azt, amiről tudod, hogy tökéletesen vagy képes végezni. Mindig helyezd a lehető legmagasabbra a mércét.

Február 3.

Amint követed az Én törvényeimet, és engedelmeskedsz nekik, életed egyre gazdagabbá válik, és bőséges áldásban részesül. Ha azonban nem engedelmeskedsz ezeknek a törvényeknek, előbb vagy utóbb a lejtőn találod magad, mígnem rá nem ébredsz, hol tévedtél, és el nem határozod magad a tévedések kiigazítására. Ekkor el kell kezdened az elsődleges dolgokat az őket megillető első helyre tenned, fel kell hagynod makacsságoddal, és keresned kell Engem és az Én királyságomat. Ez nem könnyű feladat, amikor már a legmélyebb szakadék fenekén vagy, és teljesen céltalannak látod az életet. Mégis ezt kell tenned. Helyezd a lábad a létra legalsó fokára, és kezdj el mászni, akármilyen nehezedre is esik ez abban a pillanatban. Amint felhúzod magad a következő létrafokra, és fokozatosan kezdesz kilábalni a lelkedet fogva tartó kétségbeesésből, életed változni kezd majd, és létezésed valódi célt nyer.

Február 4.

A spirituális élet nem azt jelenti, hogy meg vagy fosztva mindazoktól a világi dolgoktól, amelyekre szükséged van, és amelyek az életet könnyebbé teszik. Egyszerűen csak annyit jelent, hogy rendelkezel minden olyan dologgal, amelyet fel kell használnod a közösségnek, az egésznek az előnyére, és az Én tiszteletemre és dicsőségemre. Amikor valamit már felhasználtál ezekből a dolgokból, legyen az bármi is, az szeretettel és hálával visszajut Hozzám, mert te tudod,